依韻奉酬聖俞二十五兄見贈之作
作者：歐陽修
朝代：宋

paragraphs: 與君結交遊，我最先眾人。
我少既多難，君家常苦貧。
今爲兩衰翁，髮白面亦皴。
念在懷中玉，不及市上珉。
珉賤易爲價，玉棄久埋塵。
惟能吐文章，白虹射星辰。
幸同居京城，遠不隔重闉。
朝罷二三公，隨我如魚鱗。
君聞我來喜，置酒留逡巡。
不待玉人請，自脫頭上巾。
歡情雖漸鮮，老意益相親。
窮達何足道，古來茲理均。